Að minnsta kosti þrjár kærur eru væntanlegar vegna framkvæmdar kosninganna í Norðvesturkjördæmi. Undirbúningsnefnd kjörbréfanefndar kemur saman til síns fyrsta fundar í dag.
Undirbúningsnefnd kjörbréfanefndar kemur saman klukkan 13 í dag til að fara yfir kjörbréfin sem landskjörstjórn gaf út á föstudaginn. Venjulega er þetta tiltölulega einföld vinna, en vegna þess hvernig staðið var að talningu og meðhöndlun kjörgagna í Norðvesturkjördæmi er málið snúnara í þetta sinn, en sem kunnugt er taldi landskjörstjórn að ekki hefði fengist fullnægjandi sönnun þess að meðhöndlun kjörgagna í kjördæminu hefði verið eins og lög kveða á um. Magnús Davíð Norðdahl oddviti Pírata í kjördæminu hefur kært málið og fer fram á uppkosningu, það er að kosið verði í kjördæminu að nýju.
Guðmundur Gunnarsson oddviti Viðreisnar í Norðvesturkjördæmi, sem við endurtalningu í Norðvesturkjördæmi datt út af þingi og Guðbrandur Einarsson oddviti flokksins í Suðurkjördæmi kom inn í staðinn, sagðist í samtali við fréttastofuna vera að fara yfir drög að kæru vegna framkvæmdar kosninganna í kjördæminu og miðað við alla ágallana sem þar eru taldir upp sýnist sér að uppkosning sé augljós niðurstaða. Þá sagði Rósa Björk Brynjólfsdóttir í samtali við fréttastofuna að kæra frá henni vegna framkvæmdar kosninganna í Norðvesturkjördæmi yrði send inn í dag. Rósa Björk var í 2. sæti hjá Samfylkingunni í Reykjavíkurkjördæmi suður, en hún datt út og samherji hennar Jóhann Páll Jóhannsson sem var í 2. sæti í Reykjavíkurkjördæmi norður kom við endurtalninguna inn í staðinn. Kærufrestur er fjórar vikur og því gætu fleiri kærur bæst við.
Birgir Ármannsson þingflokksformaður Sjálfstæðisflokks og nefndarmaður í undirbúningsnefnd kjörbréfanefndar segir í samtali við Morgunblaðið í dag að skoða ætti alla aðra möguleika í stöðunni áður en ákveðið yrði að boða til uppkosningar. Sjálfstæðisflokkur á þrjá fulltrúa í undirbúningsnefndinni, Framsóknarflokkur tvo og Vinstri græn, Samfylking, Píratar og Flokkur fólksins einn hver flokkur. Viðreisn á áheyrnarfulltrúa og Miðflokkur á rétt á einum slíkum.
Undirbúningsnefnd kjörbréfanefndar Alþingis kemur saman til síns fyrsta fundar eftir hádegið þar sem fjallað verður um framkvæmd kosninganna í Norðvesturkjördæmi. Í það minnsta þrjár kærur verða lagðar fram.